1 Ix wachalal chi quix waj, i wuj-i are ucab quin tz'ibaj chiwe. Chupam i queb in wuj, in 'anom pen quix in to chu suc'baxic i nojbal. 2 Chi c'unsaj pi c'ux ni'pa i qui bim can i lo'laj ajbil u tzij i Dios ujer, xak ni'pa i tzij pixab u bim can i Kajwal chi Tolke, chi c'ut-tal chiwe yix kumal yoj oj rapostelab. 3 Nabe 'o u chac chiwetamaj iri: are ca pe i q'uisbal tak 'ij, que c'un i aj yo'yanel re wach i cojom yix, xak to' quiqui 'an qui rayijbal ique chi n-'us taj. 4 Quiqui bij na chiwe chi n-katzij taj we ca c'un tan chic i Jesucrísto. "N-ta jun retalil kilom we ca c'un tan chic, man u wach wi u 'anom wi lok c'a chu xebal. Xak u wach wi u 'anom are xe ic'aw wi i katit ka mam, y c'a are 'o wi wo'or," que cha na. 5 N-cacaj ta 'ut quiqui c'unsaj piqui c'ux wach u 'anom i Dios; chu xebal, ire ru' u ch'awbal xu yijba i caj, i jyub ta'aj. Xel i jyub ta'aj che i ya, y n-xui ta ile, xak uc'am rumal i ya. 6 Xak xo'on panok, i Dios xu sach u wach i jyub ta'aj ru' jun nim laj ya. 7 I caj, i jyub ta'aj re wo'or, je uc'am rumal i mísmo u tzij i Dios; n-que sachsax ta qui wach c'a cu rik ni 'ij re i juício. Are ca c'un i 'ij-le, ca sachsax ni qui wach rumal i 'a', xak ca sachsax ni qui wach i winak chi n-qui cojom tu 'ij i Dios. 8 Yix, chi quix waj, cha c'un chi c'ux iri: i Kajwal, jun 'ij chuwach ire, xak jun ru' jun mil junab; xak jun mil junab chuwach ire, xak jun ru' jun 'ij. 9 'O i quiqui ch'obo chi i Kajwal lic baytajnak chu 'onquil wach i u bim ujer; ire n-baytajnak taj. C'a maja cu sach u wach i jyub ta'aj xa rumal u nimal u c'ux chake man craj ire mi jun ca sachsax ni u wach: craj chi conojel i winak quiqui jach quib pu'ab ire tz'akat c'o i 'ij. 10 Are cu rik i 'ij re i Kajwal, xak te'et ca c'unic, pasha u c'unbal jun ili'om cha'ab. Xui-ri, che i 'ij-le, i caj ca sach u wach, y nim u ch'awbal cu 'an na. I 'ij, i ic', i ch'umil que c'atic y que sachic; xak i jyub ta'aj ca c'atic ru' ronojel ni'pa i 'o chuwach. 11 Bay, we iweta'am yix chi ronojel ile ca sachic, lic 'o u chac 'uri ch'am chix 'olok, chom i c'aslemal; chix 'olok lic i yom i c'ux che i Dios. 12 Queje ile chi 'ana, tz'akat quiwoy'ej u c'unic u 'ij i Dios. Chi tija i 'ij chu 'onquil chi we' ca c'unic. Katzij, chupam i 'ij-le i caj ca c'atic y ca sachic. I 'ij, i ic', i ch'umil xak cu maj 'a', lic que jaric. 13 Te'uri cakil ni caj c'ac', xak i jyub ta'aj c'ac' chi u bim i Dios chake. Chupam i caj c'ac' xak chupam i jyub-le, ronojel 'is 'utz 'is suc'ulic. 14 Rumal-i, yix chi quix waj, tz'akat iwoy'em i nim laj 'ij-le, chi chomaj iwib ru' i Dios xak i chiwach yix; chi bisoj u 'onquil ix ch'am pi c'ux, man n-ta mac atzalal chiwij are ca c'un i Kajwal. 15 Chiwetamaj chi xa rumal u nimal u c'ux i Kajwal, c'o i 'ij yatal chique i winak chi que, 'el na chi sak. Xak i kachalal ma Páblo chi lic cakaj, queje ile u tz'ibam chiwe. Ni'pa i xu tz'ibaj chiwe are i nojbal petnak ru' i Dios. 16 Laj ronojel u wuj ire, 'is queje ile cu bij. Katzij, 'o jujun u tzij, c'ax u majic usuc'. 'O i winak chi n-kas ta quiqui ta u be u tzij i Dios, xak n-jiquil ti qui c'ux che; ique quiqui yoj 'uri u tzij i ma Páblo, queje pacha quiqui yoj juban chic tzij tz'ibtal chupam u wuj i Dios. Queje ile xa quiqui petsaj i sachbal qui wach quituquel. 17 Rumal-i, yix chi quix waj, iweta'am chic wach ca petic; rumal-i chi chajij iwib chique i mal laj tak aj t'oronel, mokxa quix t'ortajic y quix tzak che i cojonic che i sak laj tzij. 18 Chi 'ana pen quiwetamaj mas u nojbal i Kajwal Jesucrísto chi Tolke; chi ya che ire cu 'an ni u chac pi c'ux. Chocsax u 'ij, n-xui ta wo'or, xak ronojel 'ij sak. Amen (queje ile cakaj).